Diari Oficial de la Generalitat Valenciana


Sumari del DOGV 2878, del 27-11-1996 (1996/840136)

RESOLUCIÓ de 5 de novembre de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni Marc de cooperació entre la Conselleria d'Agricultura i Medi Ambient de la Generalitat Valenciana i l'Ajuntament d'Onda per a la implantació en el seu terme municipal d'un punt net o ecoparc.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2878

Data del DOGV
:   27-11-1996

Secció del DOGV
:   ALTRES DISPOSICIONS

Número del document
:   1996/840136


Data del document
:   05-11-1996

Organisme emissor
:   Conselleria de Presidència

Tipus de document
:   Resolució

RESOLUCIó de 5 de novembre de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del Conveni Marc de cooperació entre la Conselleria d'Agricultura i Medi Ambient de la Generalitat Valenciana i l'Ajuntament d'Onda per a la implantació en el seu terme municipal d'un punt net o ecoparc.   
Subscrit, després de la tramitació prèvia reglamentària, entre la Conselleria d'Agricultura i Medi Ambient de la Generalitat Valenciana i l'Ajuntament d'Onda, el dia 22 de maig de 1996, un conveni marc de cooperació per a la implantació d'un punt net o ecoparc en el terme municipal d'Onda, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0576/96, i que figura com a annex d'aquesta resolució.  
València, 5 de novembre de 1996.- La directora general del Secretariat del Govern.  
Conveni marc de cooperació entre la Conselleria d'Agricultura i Medi Ambient de la Generalitat Valenciana i l'Ajuntament d'Onda per a la implantació en el seu terme municipal d'un punt net o ecoparc.  
València, 22 de maig de 1996.  
Reunits  
D'una banda, la Sra. Maria àngels Ramón-Llin i Martínez, consellera d'Agricultura i Medi Ambient de la Generalitat Valenciana, facultada per acord del Consell de la Generalitat Valenciana, en data 16 de abril de 1996.  
I de l'altra, el Sr. Enrique Navarro Andreu, alcalde-president de l'Ajuntament d'Onda, facultat per acord del ple municipal, de data 27 de novembre de 1995.  
Ambdues parts es reconeixen amb capacitat suficient per a subscriure aquest conveni i, amb aquesta finalitat,  
Exposen  
I. Que l'article 32.1.6 de l'Estatut d'Autonomia de la Comunitat Valenciana determina la competència de la Generalitat Valenciana de desplegament legislatiu, en el marc de la legislació bàsica de l'Estat, sobre protecció del medi ambient, sense perjudici de les facultats d'aquesta per a establir normes addicionals de protecció.  
D'altra banda, mitjançant el Decret 12/1991, de 29 de juliol, del president de la Generalitat Valenciana, pel qual s'assignaven competències a l'antiga Conselleria de Medi Ambient, s'atribuïen a aquesta les relatives a residus sòlids, tant urbans com inerts, i tòxics i perillosos. Per mitjà del Decret 16/1995, d'11 de juliol, del president de la Generalitat Valenciana, s'assignen a la Conselleria d'Agricultura i Medi Ambient les competències que tenia atribuïdes l'antiga Conselleria de Medi Ambient i, per tant, les relatives a residus sòlids.  
La Llei 42/1975, de 19 de novembre, sobre Deixalles i Residus Sòlids Urbans, estableix en l'article 3 que els ajuntaments estan obligats a fer-se càrrec de tots els residus sòlids urbans que es produïsquen en el territori de la seua jurisdicció i per això percebran les taxes que autoritzen les Ordenances corresponents. Atès el que es disposa en la mateixa norma, el servei de recollida i tractament dels residus sòlids urbans podran realitzar-lo els ajuntaments, a través de qualsevol de les formes de gestió previstes per la legislació de règim local.  
D'altra banda, el Reial Decret Legislatiu 1.163/1986, de 13 de juny, pel qual es modifica la Llei 42/1975, estableix, en l'article 11, que correspon a les Comunitats Autònomes formular plans de gestió de residus en el seu àmbit territorial, d'acord amb les previsions d'aquesta Llei i del Pla Nacional de Gestió de Residus. Aquests plans són de compliment obligat per a entitats públiques i privades. Igualment, s'estableix que les Comunitats Autònomes i les Diputacions Provincials fomentaran la creació de Consorcis i Mancomunitats municipals de gestió de residus sòlids urbans a fi de donar compliment als plans de gestió que s'establisquen.  
La publicació, el 20 de maig de 1986, de la Llei 20/1986, de 14 de maig, Bàsica de Residus Tòxics i Perillosos (RTP), complementada dos anys després pel Reial Decret 833/1988, de 20 de juliol, pel qual s'aprova el reglament per l'execució d'aquesta Llei, suposa l'establiment d'un nou marc legal que fixa l'aplicació d'una regulació específica a aquells.  
La Llei Bàsica de Residus Tòxics i Perillosos ompli de manera indubtable un buit legal en la matèria, ja que resulta evident que, juntament amb l'existència de residus industrials que, per les seues característiques específiques, en permeten l'equiparació pel que fa al seu règim jurídic als d'origen domèstic, n'hi ha una àmplia gamma que, amb un origen industrial, necessita unes prescripcions especials.  
Sota aquestes directrius legals, la Generalitat Valenciana, a través de la Conselleria d'Agricultura i Medi Ambient, ha respost amb una acció en els camps de la planificació, l'execució de projectes, la posada en servei d'instal·lacions de tractament -tot això en col·laboració amb les Diputacions Provincials i el Consell Metropolità de l'Horta- i ha fomentat la cooperació amb altres administracions públiques i organitzacions per a la recerca de finançament de la Comunitat Europea.  
II. La Conselleria d'Agricultura i Medi Ambient, en compliment del que es preveu en l'article 11 del Reial Decret Legislatiu 1.163/1986, va elaborar sengles plans estratègics d'infraestructures de residus sòlids urbans i residus sòlids industrials, en col·laboració amb les Diputacions Provincials i el Consell Metropolità de l'Horta, sobre la base dels Plans directors Provincials que es van elaborar al seu dia i amb l'objecte de crear un marc de planificació futura per donar solució al problema dels residus sòlids urbans i inerts de la Comunitat Valenciana, amb un especial interés en el foment de la recollida selectiva entre la població i potenciant el reciclatge de la fracció recuperable del residu sòlid urbà que ingressa en les plantes de tractament per a la posterior valoració, com també la restauració ambiental de relleus deteriorats mitjançant l'aprofitament dels residus sòlids industrials.  
A fi de completar i actualitzar aquests plans estratègics, la Conselleria d'Agricultura i Medi Ambient està elaborant un Pla director en matèria de gestió i infraestructures de tractament de residus en la Comunitat Valenciana, en aplicació del que es preveu en la Directiva Marc de Residus 91/156/CEE que obliga la Generalitat Valenciana, com a Administració competent en la matèria, a elaborar els seus propis Plans de Gestió de Residus i els objectius de la qual són coincidents amb els dels plans estratègics, però amb el valor afegit d'incorporar la identificació d'ubicacions més adequades dels sistemes de tractament des de l'òptica ambiental, geològica, urbanística i paisatgística.  
Un dels objectius més importants d'aquest pla és reciclar i recuperar els recursos naturals que contenen els residus. Hi ha dues vies per a això: la primera és la recollida selectiva (la qual ha de realitzar-se en el lloc on es generen els residus) i la segona és el reciclatge en instal·lacions industrials dissenyades amb aquesta finalitat.  
Una fórmula de recollida selectiva són els centres de recepció i classificació que denominem punts nets o ecoparcs, l'objecte dels quals és la disposició d'un servei especial de recollida selectiva de residus reciclables, voluminosos, i tòxics i perillosos d'origen domèstic, generats en les àrees urbanes, i que per les seues característiques no són aptes per a eliminar-los a través dels mitjans convencionals de recollida de fems.  
Entre aquests residus es pot esmentar:  
- Residus reciclables, paper, vidre, plàstic, etc.  
- Residus tòxics i perillosos d'origen domèstic, com ara piles, olis usats, bateries, esprais, etc.  
- Residus voluminosos, com ara mobles, somiers, electrodomèstics, residus de jardineria, enderrocs, etc.  
Com a variació en el concepte de recollida de residus urbans, es pot assenyalar que el punt net dóna servei directe al mateix generador, que es qui es desplaça a les instal·lacions i hi deposita els residus.  
La recollida selectiva ha de pressuposar, i de fet així és, un aprofitament de primeres matèries i una disminució de la massa final de residus que s'han d'eliminar en les instal·lacions generals de tractament de residus sòlids urbans.  
El punt net, igualment, pretén evitar, o almenys reduir, l'abocament incontrolat de residus voluminosos i altres d'origen tòxic o perillós.  
III. A fi d'implantar al major ritme possible la posada en pràctica dels criteris enunciats sobre recollida selectiva entre la població, d'acord amb el principi de col·laboració i responsabilitat compartida, la Conselleria d'Agricultura i Medi Ambient de la Generalitat Valenciana i l'Ajuntament d'Onda estimen especialment adequat mamprendre un esforç comú per a l'execució dels punts nets mencionats.  
Per tot l'anterior, les parts firmants acorden la implantació concreta de la recollida selectiva de residus domiciliaris especials mitjançant l'execució d'un punt net, d'acord amb les següents estipulacions:  
Primera. Objecte  
Aquest Conveni té per objecte l'execució d'un punt net o ecoparc en el municipi d'Onda, a l'efecte d'implantar la recollida selectiva dels residus especials en el municipi mencionat.  
Segona. Participació de la Generalitat Valenciana  
Correspondrà a la Generalitat Valenciana l'execució de l'obra civil i les infraestructures necessàries per a la realització del punt net, com també el subministrament de contenidors i la resta de material necessari per al correcte funcionament d'aquest.  
Tercera. Obligacions de l'Ajuntament  
L'Ajuntament d'Onda es compromet a facilitar els terrenys necessaris, que seran de propietat municipal, per a l'execució del punt net, com també la tramitació de la reclassificació del sòl, cas que és necessària, d'acord amb la legislació urbanística.  
L'Ajuntament s'obliga igualment a la concessió de les autoritzacions i llicències de la seua competència necessàries per a la construcció i l'ús de l'ecoparc, com també a posar a la disposició de la Generalitat Valenciana els terrenys i certificar-ne la disponibilitat a l'efecte de la realització de l'obra.  
Correspondrà a l'esmentat Ajuntament, una vegada executat el punt net, l'explotació i el manteniment de la infraestructura, els contenidors i la resta de material de manera mediambientalment correcta.  
3.1 A l'efecte de la correcta explotació i manteniment d'infraestructures, contenidors i la resta de material, l'Ajuntament d'Onda consignarà en el seu pressupost una partida que permeta aquesta explotació i manteniment del punt net.  
3.2 L'Ajuntament d'Onda està obligat a la correcta gestió dels residus i a afavorir-ne el reciclatge, la recuperació o la reutilització sempre que açò siga possible.  
En el cas que els residus siguen tòxics i perillosos, haurà de lliurar-los a un gestor autoritzat, d'acord amb la normativa vigent.  
3.3 L'Ajuntament d'Onda es compromet a realitzar, entre la població usuària del punt net, una campanya informativa que difonga els serveis que el mencionat centre ofereix a la població.  
Aquesta campanya haurà de portar, en tot cas, l'anagrama de la Generalitat Valenciana, Conselleria d'Agricultura i Medi Ambient, independent d'aquells que l'Ajuntament d'Onda crega convenients.  
3.4 Amb caràcter anual, l'Ajuntament d'Onda remetrà a la Conselleria d'Agricultura i Medi Ambient un informe d'incidències respecte d'allò contingut en l'ecoparc durant aquest temps, en el qual, a més, s'indicarà expressament els residus rebuts en el centre i la destinació d'aquests, conformement amb el disseny d'imprés que la Comissió Mixta establisca.  
Quarta. Comissió Mixta de Seguiment  
A fi d'assegurar una adequada coordinació en totes les qüestions relacionades amb aquest conveni, es crea una Comissió Mixta de Seguiment, composta per la presidenta, que serà la directora general de Qualitat Ambiental; un vicepresident, que serà l'alcalde de l'Ajuntament d'Onda o la persona en qui delegue, i dos membres més, un per cada un dels organismes. La Comissió es reunirà en sessió ordinària una vegada al semestre i en sessió extraordinària a criteri del president, sempre que ho requerisca la importància dels assumptes que cal tractar.  
Seran funcions de la Comissió:  
a) Assegurar la coordinació per a la implantació de la recollida selectiva en l'Ajuntament.  
b) Interpretar, en cas de dubte, les normes i previsions d'aquest conveni i, en conseqüència, proposar les decisions oportunes sobre les modificacions o els canvis aconsellables en l'execució de cada un dels projectes i obres.  
c) Dissenyar els impresos i informes d'incidències que ha d'enviar l'Ajuntament d'Onda i interpretar-los.  
Cinquena. Consignació de pressupostos  
Aquest conveni té caràcter d'acord marc i no genera obligacions econòmiques directes per a les parts, que s'establiran en el conveni singularitzat d'execució que se subscriga a aquest respecte.  
Sisena. Termini de vigència  
Aquest conveni té vigència indefinida, tret de denúncia per una de les parts.  
Com a prova de conformitat, les parts subscriuen aquest conveni per triplicat, en el lloc i la data indicats en l'encapçalament.  
La consellera d'Agricultura i Medi Ambient  
Maria àngels Ramón-Llin i Martínez  
L'alcalde-president de l'Ajuntament d'Onda  
Enrique Navarro Andreu